b'\n_START_ARTICLE_\nAleksander I. Moldavski\n_START_SECTION_\nNotranja politika\n_START_PARAGRAPH_\nAleksander je vpeljal kne\xc5\xbeji svet in kne\xc5\xbejo pisarno s kanclerjem. Izdal je nove dav\xc4\x8dne zakone, dal trgovcem Lvova (1408) in Krakova (1409) trgovske privilegije, izbolj\xc5\xa1al trgovske poti, zlasti pot ob Dnjestru, ki je povezovala pristani\xc5\xa1\xc4\x8de v njegovem ustju, Cetatea Albo (danes Belgorod Dnjestrovski), s Poljsko. Utrdil je trdnjave in jih zasedel s posadkami ter raz\xc5\xa1iril moldavski pristani\xc5\xa1\xc4\x8di Cetatea Alb\xc4\x83 in Kilija (slednja v delti Donave)._NEWLINE_Po njegovi zaslugi se je kon\xc4\x8dal spor med moldavsko pravoslavno Cerkvijo in patriarhom Konstantinopla. Dal je zgraditi samostan Bistri\xc8\x9ba in nadaljeval z gradnjo samostana Neam\xc8\x9b, ki so ga za\xc4\x8deli graditi v predhodnem stoletju.\n_START_SECTION_\nZunanja politika\n_START_PARAGRAPH_\nAleksandrova glavna skrb je bila obramba de\xc5\xbeele pred mo\xc4\x8dnej\xc5\xa1imi sovra\xc5\xbeniki. Zavzemal se je za zvezo s kraljevino Poljsko in kne\xc5\xbeevino Vla\xc5\xa1ko, v glavnem proti kraljevini Ogrski (\xc4\x8deprav mu je do prestola pomagal ogrski kralj Sigismund Luksembur\xc5\xa1ki). Leta 1402 je kot vazal prisegel poljskemu kralju Vladislavu II.; zveza je bila obnovljena v letih 1404, 1407, 1411 in 1415._NEWLINE_Aleksander je sodeloval v dveh bitkah proti Nem\xc5\xa1kim vitezom: leta 1410 v Grunvaldu in leta 1422 pri Malborku (Marienburgu). Leta 1420 je obranil Modavijo pred prvim vdorom osmanskih Turkov pri Cetatea Albi. Vme\xc5\xa1al se je tudi v  notranje spopade v kne\xc5\xbeevini Vla\xc5\xa1ki: v letih 1418-19 je pomagal do kne\xc5\xbejega polo\xc5\xbeaja Raduju II. Vla\xc5\xa1kemu in leta 1429 Aleksandru I. Vla\xc5\xa1kemu, v glavnem z namenom, da bi prepre\xc4\x8di zavzetje Kilije._NEWLINE_Ker ob tur\xc5\xa1kem napadu leta 1420 Poljska ni izpolnila obveze do Moldavije kot svojega vazala in je kasneje zahteval tudi moldavsko ozemlje, je Aleksander na za\xc4\x8detku litvanske dr\xc5\xbeavljanske vojne (1431-35) z juga napadel Poljsko. Spopad se je kon\xc4\x8dal 18. novembra 1431 z mirom v Suceavi.\n_START_SECTION_\nDru\xc5\xbeinske vezi\n_START_PARAGRAPH_\nAleksander Dobri je imel \xc5\xa1tiri legitimne \xc5\xbeene; to so bile Margareta Loszonc, Ana Neac\xc5\x9fa, Rimgaila (h\xc4\x8di litvanskega kneza K\xc4\x99stutisa in sestra Vitautasa Velikega Litvanskega; lo\xc4\x8dena leta 1421), in Mariana. _NEWLINE_Imel je veliko \xc5\xa1tevilo sinov in h\xc4\x8dera. Za njim so Moldaviji vladali sinovi  Ilia\xc8\x99 I., \xc5\xa0tefan II., Bogdan II. (o\xc4\x8de \xc5\xa0tefana Velikega) in Peter Aron. Njegova najstarej\xc5\xa1a h\xc4\x8derka  Cneajna (ali Vasilisa ali Maria Mu\xc5\x9fat) se je poro\xc4\x8dila z vla\xc5\xa1kim knezom  Vladom II.; Aleksander je bil tako ded Vlada III.._NEWLINE_Aleksander je umrl 1. januarja 1432 in je pokopan v samostanu Bistri\xc8\x9ba.'